Ģeoloģiskais dabas piemineklis **Neļķu klintis un alas**

MK 175. noteikumu piel. Nr. 188

**Detalizēts apraksts**

**Adrese**

Mazsalacas novadā, Skaņkalnes un Mazsalacas pagastos, Ziemeļvidzemes biosfēras rezervātā, dabas parkā Salacas ieleja, Natura 2000 teritorijā.

Ģeogrāfiskās koordinātes E25° 00,438' un N57° 52,251', jeb x559754, y414776 LKS92 sistēmā.

**Ģeogrāfiskais novietojums**

Salacas senlejas malā, Burtnieka līdzenumā, Ziemeļvidzemes zemienē.

**Ģeoloģiskie veidojumi**

Salacas senlejas pamatkrasts, krāšņi smilšakmens atsegumi ar alām un avotu.

**Izmēri**

Dabas pieminekļa platība 5,21 ha.

**Debits**

Skābuma baļļas avota ūdensdeve ir 1,5 litri sekundē.

**Unikālās vērtības**

Viens no vidusdevona Živetas stāva Burtnieku svītas stratotipa atsegumiem, krāšņs atsegums ar alām un avotu, ar kuru saistās teikas.

**Ainaviskuma raksturojums**

Krāšņa un iespaidīga smilšakmens siena Salacas malā.

**Stratigrāfija**

Viens no vidusdevona Živetas stāva Burtnieku svītas stratotipa atsegumiem, ar bagātām fosīlajām atliekām.

**Uzbūve**

Daudzveidīgs atsegums ar alām. Novērojams raksturīgs slāņojums, māla rituļi, tektoniskas plaisas un nobīdes.

**Viela**

Smilšakmens ar atsevišķiem aleirolīta starpslāņiem, māliežu rituļiem un fosforīta konkrēcijām.

**Procesi**

Šā brīža procesi dabas pieminekļa teritorijā izpaužas galvenokārt kā nobrukumi, ko veicina Salacas sānu erozija.

**Dabas aizsardzība**

Teritorijā atrodas ES aizsargājami biotopi - smilšakmens atsegumi (8220), sastopamas smiltāju neļķes (*Dianthus arenarius*), aizsargājams augs.

**Citas vērtības**

Ļoti nozīmīgs tūrisma objekts, vieta ar ko saistās teikas.

**Stāvoklis**

Stāvoklis vērtējams kā labs.

**Bojājumi**

Nozīmīgu bojājumu nav. Ir nobradāšana nelielos apjomos klinšu lejasgalā.

**Apdraudējumi**

Nozīmīgu apdraudējumu nav.

**Apsaimniekošana**

Klinšu augšmalā atrodas paviljona tipa koka nojume, ir izvietota pamata informācija par dabas pieminekli. Virs klintīm tūristu piesaistei ir izvietotas pasaku tēlu skulptūras un instalācijas, kas gan nav saistītas ar dabas pieminekļa tematiku. Salacas kreisajā krastā, no kura klintis varētu būt labi aplūkojamas, ir mežs un nav ne pieeju, ne labiekārtojuma.

**Piezīmes**

**-**

**Novērtējumi**

Unikālās vērtības - 5

Ainaviskums - 5

Zinātniskais nozīmīgums:

Stratigrāfija - 5

Uzbūve - 4

Viela - 4

Procesi - 2

Citas vērtības - 5

Novērtējumu summa – 30

**Robežu izmaiņu pamatojums**

Esošā dabas pieminekļa teritorija izmainīta salīdzinot ar iepriekšējo, iekļaujot plašāku joslu ap atsegumiem. Teritorija samazināta ziemeļu un dienvidu daļās gar Salacas krastu, kur neatrodas nozīmīgi ģeoloģiski veidojumi. Kopējā teritorijas platība nedaudz samazinājās – no 6,24 uz 5,21 ha.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem (devona stratigrāfijas, ģeomorfoloģijas, hidroģeoloģijas, sugu un biotopu) pētījumiem, gan kā ainaviski un kultūrvēsturiski izcilu dabas veidojumu kopumu, kas ļoti nozīmīgs tūrismam. Būtu nepieciešams uzlabot infrastruktūru – izveidot pieejas un izvietot informāciju arī Salacas kreisajā krastā pretim lielākajam atsegumam.

Unikālās vērtības, 1   2   3   4   5
1- nenozīmīgs,
2- maznozīmīgs,
3- vietāja mēroga nozīmīgs,
4- reģiona mēroga nozīmīgs;
5- LV vai starptautiski nozīmīgs , unikāls

Ainaviskums, 1   2   3   4   5
1- neglīts,
2- ainavā neizpaužas kā pozitīvi vērtējams elements,
3- parasts, nedaudz vairo ainavas vērtīgumu;
4- skaists, glīts, bet ne izcils;
5- izcili krāšņs

Stratigrāfija, 1   2   3   4   5
1- nenozīmīgs sīks,
2- maznozīmīgs vai neizteiksmīgs,
3- parasts raksturīgs konkrētās svītas atsegums,
4- viens no lielākajiem konkrētās svītas atsegumiem, bet nav stratotips ,
5- svītas stratotips vai unikālu fosīliju atradne

Uzbūve, 1   2   3   4   5
1- nav novērojamas nekādas raksturīgas uzbūves detaļas,
2- neizteiksmīgs slāņojums,
3- parasts, raksturīgs slāņojums; raksturīgi reljefa veidojumi
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;
5- īpaši izteiksmīgs vai neparasts slāņojums, reljeefa veidojums, atseguma forma u.c.

Viela, 1   2   3   4   5
1- vieliskais sastāvs nav nosakāms, piemēram, biezā apauguma dēļ,
2- nedroši nosakāmi sastāva ieži, neizteiksmīgi,
3- parasti ieži,
4- savdabīgi, raksturīgi ieži vai minerālu izpausmes;
5- kādas retas vai neparastas minerālu izpausmes; reti sastopami, bet raksturīgi ieži

Procesi, 1   2   3   4   5
1- nekādi īpaši procesi nav novērojami;
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,
3- raksturīgi procesi, piem., izskalošana vai avotu erozija;
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija

Citas vērtības, 1   2   3   4   5
1- nekā nozīmīga nav,
2- neliels nozīmīgums dzīvajai dabai, kultūrvēsturei, tūrismam;
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;
4- retu sugu atradne, populārs tūrisma objekts, kulta vieta, nozīmīgu teiku vieta utml.;
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.